
Opravné uznesenie Krajský súd v Bratislave v senáte zloženom z predsedu senátu JUDr. Ondreja Krajča a členiek senátu JUDr. Jany Vlčkovej a JUDr. Moniky Holickej v spore žalobcu: Mitsui Sumitomo Insurance Co (Europe) Ltd., so sídlom Fenchurch Avenue 25, London EC3M, 5AD Spojené kráľovstvo, ID spoločnosti: 1063340, zastúpeného: Advokátska kancelária EMADVOKAT, s. r. o., IČO: 50 909 169, so sídlom Ružová dolina 8, Bratislava, proti žalovanému: KOOPERATIVA poisťovňa, a. s. Vienna Insurance Group, IČO: 00 585 441, so sídlom Štefanovičova 4, Bratislava, zastúpenému: FELIX NEUPAUER & PARTNERS, s. r. o., so sídlom Šoltésovej 7325/14, Bratislava, IČO: 56 711 832, o zaplatenie 140.733,13 eura s príslušenstvom, o odvolaní žalobcu proti rozsudku Mestského súdu Bratislava IV z 17. mája 2024, č. k. 43C/28/2023-414, o oprave uznesenia Krajského súdu v Bratislave zo dňa 31. marca 2025, č.k. 8Co/95/2024-440, takto rozhodol: Odvolací súd o p r a v u j e záhlavie písomného vyhotovenie uznesenia Krajského súdu v Bratislave zo dňa 31. marca 2025, č.k. 8Co/95/2024-440, tak, že označenie právneho zástupcu žalovaného správne znie: "FELIX NEUPAUER & PARTNERS, s. r. o., so sídlom Šoltésovej 7325/14, Bratislava, IČO: 56 711 832". odôvodnenie: 1. Krajský súd v Bratislave ako odvolací súd uznesením zo dňa 31. marca 2025, č.k. 8Co/95/2024-440, napadnutý rozsudok súdu prvej inštancie zrušil a vec vrátil na ďalšie konanie. 2. Po vrátení spisu súdu prvej inštancie na ďalší postup bolo do spisu dodatočne založené písomné podanie právneho zástupcu žalovaného doručené ešte dňa 30.01.2025, ktoré však nebolo prvoinštančným súdom preposlané za spisom na odvolací súd, ktorým právny zástupca žalovaného oznámil zmenu formy výkonu advokácie a predložil v tejto súvislosti aktualizované plnomocenstvo na zastupovanie žalovaného. Na základe uvedeného súd prvej inštancie inicioval opravu záhlavia uznesenia odvolacieho súdu zo dňa 31.03.2025, ktoré v danom čase už nezodpovedalo skutočnosti. 3. Podľa § 224 C.s.p., súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. 4. Podľa § 378 ods. 1 C.s.p., na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 5. Na základe vyššie uvedeného odvolací súd dospel k záveru, že záhlavie písomného vyhotovenia uznesenia odvolacieho súdu zo dňa 31.03.2025 obsahuje zrejmú nesprávnosť spočívajúcu v nesprávnom označení právneho zástupcu žalovaného, ktorý v čase vydania predmetného uznesenia už vykonával advokáciu ako FELIX NEUPAUER & PARTNERS, s. r. o., ako to vyplýva z listín doručeným žalovaným dňa 30.01.2025.
6. Vzhľadom na uvedené odvolací súd s poukazom na vyššie citované ustanovenia vzniknutú zrejmú chybu v písaní opravil tak, ako je uvedené vo výroku tohto rozhodnutia. 7. Toto rozhodnutie bolo prijaté pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak sa rozhodlo vo veci, ktorá nepatrí do právomoci súdov, ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, v tej istej veci sa už prv právoplatne rozhodlo alebo v tej istej veci sa už prv začalo konanie, rozhodoval vylúčený sudca alebo nesprávne obsadený súd, alebo súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, pri ktorej riešení sa odvolací súd odklonil od ustálenej rozhodovacej praxe dovolacieho súdu, ktorá v rozhodovacej praxi dovolacieho súdu ešte nebola vyriešená alebo je dovolacím súdom rozhodovaná rozdielne (§ 421 ods. 1 C.s.p.). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 C.s.p.). Dovolanie podľa § 421 ods. 1 nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1, 2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1, 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa, dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, alebo ak je dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.).

